SK Úradný vestník Európskej únie C 65/5

Oznámenie o začatí postupu preskúmania týkajúceho sa prekážok obchodu v zmysle nariadenia Rady (ES) č. 3286/94 vo forme zákazu, zo strany USA, internetových hazardných hier poskytovaných zahraničnými spoločnosťami a presadzovania tohto zákazu

(2008/C 65/07)

Komisii bol 20. decembra 2007 doručený podnet podľa článku 4 nariadenia (ES) č. 3286/94 (1) (ďalej len „nariadenie“). Obdobie uvedené v článku 5 ods. 4 nariadenia bolo so súhlasom navrhovateľa predĺžené do 15. januára 2008.

1. Navrhovateľ

Podnet podalo Združenie hazardných hier na diaľku (Remote Gambling Association, ďalej len „RGA“).

RGA je obchodné združenie so sídlom v Londýne, ktorého členstvo zahŕňa väčšinu najväčších svetových spoločností prevádzkujúcich internetové hazardné hry. Deväť z desiatich hlavných poskytovateľov v Spoločenstve je súčasťou RGA, rovnako ako 16 z dvadsiatich hlavných poskytovateľov. Predstavujú teda podstatnú časť odvetvia internetových hazardných hier v Spoločenstve.

RGA je teda združenie, ktoré koná v mene jedného alebo viacerých podnikov Spoločenstva v zmysle článku 4 ods. 1 a článku 2 ods. 6 nariadenia.

2. Príslušná služba

Podnet sa týka poskytovania komerčných hazardných hier a stávkových služieb prostredníctvom diaľkovej komunikácie, a najmä internetu.

Táto služba je zaradená do podsektora 96492 „Služby týkajúce sa hazardných a stávkových hier“ v rámci sektora 964 „Športové a ostatné rekreačné služby“ na „Klasifikačnom zozname sektorov služieb“ (tzv. „zoznam W/120“) používanom v súvislosti so Všeobecnou dohodou o obchode so službami (ďalej len „GATS“).

Neexistujú žiadne osobitné právne predpisy EÚ hoci niektoré právne systémy EÚ udeľujú licencie prevádzkovateľom internetových hazardných hier (Rakúsko, Írsko, Taliansko, Malta, Spojené kráľovstvo a Gibraltár) podľa vnútroštátnych právnych predpisov alebo regulácie.

3. Predmet

Podnet sa týka: i) právnych predpisov USA zakazujúcich internetové hazardné hry; ii) opatrení USA prijatých na presadzovanie týchto právnych predpisov; a iii) diskriminačného spôsobu, akým sa tieto právne predpisy presadzujú.

V tejto súvislosti navrhovateľ jasne uvádza príslušné ustanovenia v americkom Zákone o drôtovej komunikácii (US Wire Act) a hovorí o „bezpečnom prístave“ údajne vytvorenom Medzištátnym zákonom o konských dostihoch (Interstate Horse Racing Act, IHA); Zákonom o zákaze cestovať alebo využívať iné medzištátne prostriedky na účely nezákonnej činnosti (Travel Act); Zákonom o nelegálnom podnikaní v oblasti hazardných hier (Illegal Gambling Business Act, IGBA); Zákonom o stávkovom príslušenstve (Wagering Paraphernalia Act) a federálnymi právnymi predpismi týkajúcimi sa boja proti praniu špinavých peňazí; zákazmi zakotvenými v štátnych zákonoch; Zákonom o boji proti internetovým hazardným hrám (UIGEA, Unlawful Internet Gambling Enforcement Act); a tiež hovorí o odlišnom a diskriminačnom zaobchádzaní na základe týchto zákonov s poskytovateľmi z EÚ v porovnaní s poskytovateľmi z USA.

4. Tvrdenia o prekážkach obchodu

Navrhovateľ sa domnieva, že opatrenia opísané v časti 3 predstavujú prekážku obchodu v zmysle článku 2 ods. 1 nariadenia.

Navrhovateľ tvrdí, že opatrenia opísané v časti 3 nie sú v súlade s niekoľkými ustanoveniami GATS.

Navrhovateľ ďalej tvrdí, že uplatňovaním Wire Act, Travel Act a IGBA, – v súvislosti s ktorými sa v rámci sporu s USA týkajúceho sa hazardných hier (WT/DS285) zistilo, že porušujú článok XVI GATS – a prijatím vykonávacích opatrení namierených proti zahraničným poskytovateľom služieb, USA bráni prístupu na trh, čo je v rozpore s článkom XVI. Okrem toho navrhovateľ tvrdí, že prijatie UIGEA, v ktorom Kongres Spojených štátov uznáva, že internetové hazardné hry sa môžu regulovať, a selektívne presadzovanie zákonov, najmä prostredníctvom možných trestných sankcií namierených proti zahraničným poskytovateľom služieb, ale nie proti poskytovateľom so sídlom v USA, predstavujú jasné porušenie článku XVI a významne ohrozujú pozíciu USA z hľadiska možnej obhajoby podľa článku XIV GATS.

Po druhé navrhovateľ tvrdí, že opatrenia opísané v časti 3 nie sú v súlade s článkom XVII GATS. V podnete sa tvrdí, že prevádzkovatelia internetových dostihových stávok so sídlom v USA a prevádzkovatelia internetových hazardných hier so sídlom mimo USA sú poskytovatelia podobných služieb alebo podobné služby, a že USA porušuje článok XVII uplatňovaním menej priaznivého zaobchádzania na prevádzkovateľov internetových hazardných hier so sídlom mimo USA. V podnete sa tiež tvrdí, že skutočnosť, že niektorí prevádzkovatelia z EÚ neponúkali dostihové stávky, v plnej miere súvisí s regulačnými opatreniami uplatňovanými Spojenými štátmi, ktoré narúšajú konkurenčný vzťah medzi prevádzkovateľmi so sídlom v USA a prevádzkovateľmi so sídlom mimo USA. Okrem toho sa v podnete tvrdí, že selektívne uplatňovanie zákazu poskytovania hazardných služieb na diaľku na zahraničných poskytovateľov týchto služieb, nie však na poskytovateľov so sídlom v USA, najmä prostredníctvom možných trestných sankcií, predstavuje jasnú diskrimináciu, ktorá nie je v súlade s článkom XVII.

Navrhovateľ zvážil aj skutočnosť, že sa očakáva, že príslušný právny rámec GATS sa v nasledujúcich mesiacoch výrazne zmení v dôsledku plánu Spojených štátov stiahnuť ich záväzky vyplývajúce z GATS týkajúce sa hazardných hier a stávkových služieb. Navrhovateľ tvrdí, že toto stiahnutie by nemalo spätný účinok, a teda by nemalo vplyv na povinnosti Spojených štátov, pokiaľ ide o akýkoľvek úkon alebo skutočnosť, ku ktorým došlo, kým záväzok ešte platil. Vzhľadom na to, že jediná relevantná obchodná činnosť („úkon alebo skutočnosť“), na ktorú sa podnet vzťahuje, je poskytovanie hazardných služieb na diaľku, ktoré niekoľko poskytovateľov so sídlom v EÚ ponúkalo osobám v Spojených štátoch pred ich stiahnutím z trhu Spojených štátov, a preto, keďže záväzky Spojených štátov stále platili, ako tvrdí navrhovateľ, Spojené štáty by mali mať povinnosť neprijať žiadne opatrenie, ktoré by predstavovalo porušenie ich záväzkov v súvislosti s takouto obchodnou činnosťou v minulosti, alebo v takomto opatrení nepokračovať.

Na základe dostupných faktických informácií a predložených dôkazov môže Komisia s uspokojením konštatovať, že podnet obsahuje dostatočné dôkazy prima facie o existencii prekážok obchodu v zmysle článku 2 ods. 1 nariadenia.

5. Tvrdenie o nepriaznivých účinkoch na obchod

Navrhovateľ tvrdí, že prekážky obchodu identifikované v podnete ho donútili k úplnému stiahnutiu z trhu Spojených štátov a mali značné dodatočné nepriaznivé účinky na jeho obchod mimo Spojených štátov. Preto tvrdí, že prekážky obchodu sa môžu považovať za prekážky, ktoré majú nepriaznivé účinky na obchod alebo hrozí, že ich budú mať.

Podnet obsahuje informácie a dôkazy preukazujúce, že opatrenia mali vážny vplyv na obchod so službami medzi EÚ a Spojenými štátmi, ako aj na odvetvie hazardných hier v Spoločenstve s potenciálne výrazným vplyvom na hospodárstvo Spoločenstva. V podnete sa tvrdí aj to, že existujúce hrozby vo forme trestných sankcií môžu mať ďalšie závažné dôsledky na príslušné spoločnosti a odvetvie hazardných hier. Hlavné relevantné ukazovatele uvedené v podnete sú strata príjmov za jeden finančný rok v Spojených štátoch pre tri hlavné spoločnosti EÚ vo výške 3 miliardy USD; strata hodnoty na trhu s cennými papiermi vo výške viac než 11 miliárd USD pre tie isté tri spoločnosti po prijatí UIGEA a ich stiahnutí z trhu Spojených štátov; zaplatenie značných pokút v sporoch s Ministerstvom spravodlivosti USA; odkaz na potenciálny vplyv možných sankcií na schopnosť spoločností vykonávať svoju činnosť za normálnych podmienok mimo Spojených štátov; a súvisiace účinky na odvetvia, ktoré poskytujú služby pre odvetvie hazardných hier, ako aj na banky, ktoré poskytujú platobné služby.

Komisia usudzuje, že podnet obsahuje dostatočné dôkazy prima facie o nepriaznivých účinkoch opatrení na obchod pre navrhovateľa a odvetvie alebo odvetvia hospodárskej činnosti v Spoločenstve v zmysle článku 2 ods. 4 nariadenia.

6. Záujem Spoločenstva

Podľa navrhovateľa má EÚ v oblasti internetových hazardných hier vedúce svetové postavenie a v tomto odvetví má výrazný náskok pred Spojenými štátmi. Veľký počet najväčších svetových spoločností má licenciu v Spojenom kráľovstve, na Gibraltári, Malte, v Írsku a v Rakúsku a svoje služby poskytujú z týchto krajín. Dôležité operácie back officu poskytujúce technológiu, marketing a zákaznícke služby sa nachádzajú vo Švédsku, na Cypre, v Bulharsku a Estónsku. V podnete sa poznamenáva, že presné štatistiky o tomto rýchlo sa rozvíjajúcom odvetví elektronického obchodu nie sú k dispozícii, ale uvádzajú sa v ňom niektoré ukazovatele hospodárskeho významu tohto odvetvia vrátane odhadovaných 15 000 osôb zamestnaných v odvetví internetových hazardných hier v EÚ, ktoré má vyšší podiel vysokokvalifikovaných pracovných miest než mnohé iné odvetvia. Okrem toho sa v podnete uvádza, že odvetvie internetových hazardných hier má značný nepriamy hospodársky vplyv na iné odvetvia hospodárstva, ktoré sú zapojené do poskytovania infraštruktúry, ktorú si vyžaduje internetový obchod (v prvom rade finančné služby, služby IT a odborné služby).

Oznámenie pod názvom Globálna Európa z októbra 2006 je tiež dôležitým faktorom, ktorý treba zohľadniť. V tomto oznámení sa uvádza, že odmietanie protekcionizmu na domácej pôde musí byť sprevádzané aktívnosťou pri vytváraní otvorených trhov a spravodlivých podmienok pre zahraničný obchod. Jeho najrelevantnejšia časť je Akčný plán pre vonkajšiu konkurencieschopnosť EÚ, ktorého súčasťou sú plány na obnovenú stratégiu prístupu na trh, pričom by sa vychádzalo zo stratégie začatej v roku 1996 s cieľom pomôcť presadzovať multilaterálne a bilaterálne obchodné dohody a otvoriť trhy tretích krajín. V tejto súvislosti je potrebné zabezpečiť, aby ostatní členovia WTO dodržiavali svoje záväzky voči WTO.

Vzhľadom na uvedené sa usudzuje, že je v záujme Spoločenstva začať postup preskúmania.

7. Postup

Po tom, čo Komisia rozhodla, po náležitej konzultácii s poradným výborom ustanoveným nariadením, že existujú dostatočné dôkazy na odôvodnenie začatia postupu preskúmania s cieľom posúdiť príslušné právne a vecné otázky, a že je to v záujme Spoločenstva, začala preskúmanie v súlade s článkom 8 nariadenia.

Zainteresované strany sa môžu prihlásiť a predložiť písomne svoje stanoviská k špecifickým otázkam vzneseným v podnete spolu s podpornými dôkazmi.

Komisia okrem toho vypočuje strany, ktoré o to pri prihlásení písomne požiadajú, ak sa ich výsledok preskúmania osobitne týka.

Toto oznámenie sa uverejňuje v súlade s článkom 8 ods. 1 písm. a) nariadenia.

8. Lehota

Akékoľvek informácie týkajúce sa uvedených záležitostí a akúkoľvek žiadosť o vypočutie by mala Komisia dostať do 30 dní po dátume uverejnenia tohto oznámenia, a to písomne na adresu:

European Commission Directorate-General for Trade Jean-François Brakeland, DG Trade F.2 CHAR 9/74 B-1049 Brussels Fax: (32-2) 299 32 64

Je potrebné tiež uviesť, že ak sa zainteresované strany domnievajú, že pri uplatňovaní svojich práv na obhajobu majú ťažkosti, môžu sa obrátiť na vyšetrovateľa z GR pre obchod. Pôsobí ako styčná osoba medzi zainteresovanými stranami a útvarmi Komisie, ktorá v prípade potreby ponúka sprostredkovanie v procesných záležitostiach ovplyvňujúcich ochranu ich záujmov v tomto konaní, najmä v súvislosti s nahliadnutím do spisu, ochranou údajov, predĺžením lehôt a spracovaním písomne a/alebo ústne podaných stanovísk. Ďalšie informácie a kontakty môžu zainteresované strany nájsť na internetových stránkach vyšetrovateľa na internetovej adrese GR pre obchod (http://ec.europa.eu/trade).

(1) Nariadenie Rady (ES) č. 3286/94 z 22. decembra 1994 stanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (WTO) (Ú. v. ES L 349, 31.12.1994, s. 71), naposledy zmenené a doplnené nariadením (ES) č. 125/2008 (Ú. v. EÚ L 40, 14.2.2008, s. 1).